SKRIFTLIG FORESPØRGSEL E-1820/99

af Raffaele Costa (PPE-DE) til Kommissionen

(12. oktober 1999)

Om: Biomed 2-programmet (1994-1998)

Vil Kommissionen oplyse, i hvilket omfang og hvilke (offentlige eller private) institutioner, institutter, selskaber, kooperativer eller personer man har tildelt beløb eller bidrag (med angivelse af eventuelt allerede foretagne udbetalinger) i forbindelse med Biomed 2-programmet (1994-1998), som indgår i det fjerde rammeprogram (på budgettet er opført 358 mio. ecu svarende til ca. 700 mia. lire)?

Er beløbenes effektive formål og initiativernes gode resultat blevet kontrolleret?

Svar afgivet på Kommissionens vegne af Philippe Busquin

(15. november 1999)

Biomed 2-programmet, som dækkede alle hovedområder af biomedicinsk forskning, omfattede i alt 3 550 multinationale projekter i årene 1995-1998. I alt 617 forskningskontrakter med deltagelse fra ca. 6 100 forskellige forskerhold er blevet undertegnet og finansieret. Alle de 617 forskningsprojekter fortsætter i 1999. De består af 287 samordnede aktioner (hvoraf 148 afsluttes i 1999)

og 330 aktioner med omkostningsdeling (157 afsluttes i 1999). Af projekterne med omkostningsdeling vedrører 17 kontrakter om bovin spongiform encefalopati/transmissibel spongiform encefalopati (BSE/TSE) (kogalskab). Derudover er der indgået kontrakt om 92 igangsætterforanstaltninger for små og mellemstore virksomheder, herunder 61 tilskud til forberedende undersøgelser (som alle afsluttes i 1999) og 31 projekter for forskningssamarbejde (4 afsluttes i 1999). Af det samlede Biomed 2-budget til forskningsaktiviteter er 85 % gået til offentlige institutioner og 15 % til private foretagender.

Det ærede medlem og Parlamentets generalsekretariat får direkte tilsendt en liste over deltagerne i Biomed 2-programmet, de samlede omkostninger pr. deltager og Kommissionens tilskud.

Med hensyn til kontrol med fordelingen af midlerne og resultaterne af de forskellige initiativer, var det programledelsen for Biomed 2 der indtil udgangen af 1998 stod for gennemgang og vurdering af aktiviteterne. Fra januar 1999 og indtil afslutningen af samtlige Biomed 2-kontrakter vil ledelsen af programmet for livskvalitet sikre, at alle igangværende aktiviteter med tilknytning til Biomed 2-projekter gennemgås og vurderes. De videnskabelige medarbejdere ved Kommissionen vil fortsat være i tæt kontakt med projektlederne, idet de modtager fremskridtsrapporterne og rådgiver deltagerne.

Der er under Biomed 2-programmet oprettet en projektundersøgelsesgruppe bestående af eksterne eksperter fra alle medlemsstaterne (undtagen Luxembourg) og fra Norge og Island. Gruppen skal bistå Kommissionen med opfølgning af igangværende projekter, idet den gennemgår projektrapporterne på grundlag af de delmål, der er opstillet i de tekniske bilag til projektkontrakterne. I årene 1998-1999 vil gruppen have gennemgået i alt 98 kontrakter ud af 600 Biomed 2-kontrakter.

Derudover har Kommissionen indført en ordning med ekstern overvågning af de igangværende projekter. Biomed 2-programmet er fra 1995 blevet overvåget hvert år, og der er udarbejdet 4 rapporter for henholdsvis 1995, 1996, 1997 og 1998. Alle rapporterne var positive, og de kan fås ved henvendelse til Kommissionen. Den eksterne overvågning af Biomed-programmet for 1999 vil blive forestået af det panel, der overvåger programmet for livskvalitet.